Referat fra deltagelse i “Mercier Therapy Professional training”, Saint Charles, Illinois, USA.

Tak til DUGOF for den økonomiske støtte til deltagelse i dette kursus.

Hvordan er Mercier Therapy opstået?

Mercier Terapi er udviklet af jordemoder, manuel terapeut og specialist i bioidentiske hormoner Jennifer Mercier. Hun har ud over at arbejde som ovenstående i en periode arbejdet på en fertilitetsklinik og fulgt gynækologiske operationer. Hun fortæller, at hun i denne periode blev bevidst om påvirkningen af arvæv og adhærancer på mobiliteten, blodgennemstrømningen og funktionen af organerne i underlivet. Hun blev også klar over, at hun ville arbejde med disse kvinder.

Hun forsøgte herefter i flere år at finde kurser og uddannelse som hun kunne deltage i med hendes uddannelsesbaggrund som beskæftigede sig med at hjælpe kvinder som forsøgte at opnå graviditet og oplevede problemer med dette. Hun fandt ikke et kursus der dækkede hendes forestillinger. -Derfor begyndte hun at udvikle Mercier metoden.

Hvordan virker metoden?

Behandlingen sigter mod at øge blodgennemstrømingen og øge mobiliteten af og mellem underlivets organer. Funktionen i de reproduktive organer fremmes på den vis, da der skabes bedre strukturelle forudsætninger for at opnå graviditet.

Behandlinge er en dyb og blid form for massage og manipulation af organerne i underlivet og de mere globale muskler i ryg og balder.

I forhold til den traditionelle fertilitetsbehandling er Mercier Therapy jævnfør Jennifer Mercier uden bivirkninger, risikofri samt ikke så psykisk krævende som almindelig fertilitetsbehandling.

Jennifer Mercier fortæller at behandlingerne, ud over at være gavnlige til at hjælpe med at opnå graviditet, også har vist at have effekt på andre ting:

* Efter vaginal fødsel og kejsersnit og ved bearbejdning af traumatiske fødsler.
* som forberedelse til en operation eller i forløbet efter operationer i underlivet.
* som en del af bearbejdningen af traumet efter sexuel misbrug.
* bækkensmerter (f.eks. ved menstruation, ægløsning, samleje, endometriose).
* inkontinens.

Jennifer Merciers studie

Jennifer Mercier har lavet et studie. Hun har publiceret et abstract “Mercier Therapy Helps Infertile Women Achieve Pregnancy” i Midwifery Today i 2013.

Studiets formål var at bekræfte, at specifik manuel bløddelsbehandling er valid som alenestående behandling og som understøttelse ved fertilitetsbehandling med reproduktiv teknologi for at opnå graviditet.

Studiet er et lille studie uden kontrolgruppe. Inklusionskriteriet for at indgå i studiet var, at kvinderne skulle være infertile. De skulle aktivt have forsøgt at opnå graviditet i mindst et år uden resultat. Derudover var der ingen in- eller eksklusionskriterier.   
Interventionen bestod i Mercier Therapi samt grundig instruktion i at monitorere deres egen cyklus og undervisning i fertilitet.

Studiet havde en succesraten på 83%. Ud af en gruppe på 48 infertile kvinder i alderen 28 til 42 år opnåede 40 kvinder graviditet. 32 af disse udelukkende efter Mercier Therapi, 6 i kombination med IVF-behandling og 2 i forbindelse med insemination. 18 af kvinderne blev gravide indenfor 6 måneder, 22 kvinder indenfor et år og 8 kvinder blev ikke gravide.

Studiet konklusion er, at Mercier Terapi viser sig at være gavnlig i at hjælpe kvinder i at opnå graviditet og er et effektivt alternativ eller supplement til den gængse medicinske behandling.

Hun mener, at infertilitet ikke altid behøver at blive medicinsk behandlet og at medicinsk fertilitetsbehandling forbigår et underliggende problem med nedsat funktion i de reproduktive organer, hvilket Mercier Terapi kan hjælpe med at rette op på.

Jennifer Mercier fortalte under kurset, at hun planlægger at lave et studie omkring behandlingens effekt på personer med bækkensmerter og kvinder som har fået foretaget kejsersnit samt i efterfødselsforløb efter vaginal fødsel. Hun har dog ikke nogen konkret planer om hvordan og hvornår hun vil igang med dette.

Info:

Abstract: Mercier, J., Miller. K.; ”Mercier therapy helps infertile women achieve pregnancy”

<http://www.merciertherapy.com>

[www.drjennifermercier.com](http://www.drjennifermercier.com/)

[www.Merciermovie.com](http://www.merciermovie.com/)

Ella Lorenzen